Plaasmoordenaar se swaar vonnis verwelkom – VF PlusPiet en Tilla van Zyl. (Foto: Facebook) Die VF Plus het die twee lewenslange vonnisse wat die hooggeregshof in Polokwane Mpho Mbuyane Dinsdag opgelê het vir die dubbele moord op die egpaar Piet (68) en Tilla van Zyl (66), verwelkom. Maroela Media het vroeër berig die egpaar is op 20 Augustus 2017 op hul wildsplaas Kalkpoort buite Zebediela in die Immerpan-distrik vermoor. Die egpaar is in die oggendure in hul slaapkamer oorrompel nadat die deur afgebreek is. Hulle is met pistole aangehou en die huis is geplunder. Die aanvallers het die egpaar doodgeskiet vermoedelik oomblikke voordat hulle gevlug het. Die Van Zyls se liggame is later die oggend deur familielede gevind. Altesaam agt verdagtes is kort na die moorde in hegtenis geneem. Tydens die verhoor is die aanklagte egter teen die ander sewe beskuldigdes teruggetrek nadat slegs Mbuyane positief met die misdaad verbind kon word. Mbuyane is ook ŉ verdere 15 jaar tronkstraf opgelê vir huisroof. Marcelle Maritz, leier van die VF Plus in Limpopo, sê die party wil sy dank uitspreek teenoor die polisie se misdaadintelligensie-, opsporings- en ondersoekeenheid en die Heritage Protection Group (HPG) se harde en onvermoeide werk wat tot die inhegtenisneming van Mbuyane gelei het. “Dit is ŉ bewys dat die samewerking tussen die polisie, die gemeenskap, private sekuriteitsmaatskappye en die howe belangrik is om die euwel van plaasaanvalle en -moorde uit te roei,” het Maritz gesê. “Die VF Plus spreek sy hoop uit dat die swaar strawwe wat howe aan sulke oortreders oplê, sal dien as afskrikmiddel vir ander wat soortgelyk misdade beplan.”